b'\n_START_ARTICLE_\nSpidskommen\n_START_SECTION_\nBeskrivelse\n_START_PARAGRAPH_\nSt\xc3\xa6nglerne er h\xc3\xa5rl\xc3\xb8se og furede. De b\xc3\xa6rer spredte blade, der er uligefinnede eller dobbelt finnede. Sm\xc3\xa5bladene er tr\xc3\xa5dagtige og helrandede. Blomstringen sker p\xc3\xa5 forskelligt tidspunkt alt efter voksestedet og fremspiringstidspunktet. Blomsterne sidder samlet i endestillede, flade sk\xc3\xa6rme. De enkelte blomster er sm\xc3\xa5 og enten hvide eller lyser\xc3\xb8de. Frugterne er n\xc3\xb8ddeagtige stenfrugter med hver \xc3\xa9n kerne. Fr\xc3\xb8ene minder om Fennikel-fr\xc3\xb8, men er mindre og mere m\xc3\xb8rkfarvede._NEWLINE_Rodnettet best\xc3\xa5r af en dybtg\xc3\xa5ende p\xc3\xa6lerod, som kun b\xc3\xa6rer forholdsvist f\xc3\xa5 sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,25 x 0,20 m (25 x 20 cm/\xc3\xa5r). M\xc3\xa5lene kan bruges til beregning af planteafstande i fx haver.\n_START_SECTION_\nHjemsted\n_START_PARAGRAPH_\nDa planten bliver dyrket alle vegne, hvor den overhovedet kan trives, kendes dens pr\xc3\xa6cise hjemsted ikke, men da navnet formentlig kan afledes af et sumerisk ord, er det n\xc3\xa6rliggende at s\xc3\xb8ge dens hjemsted i Mellem\xc3\xb8sten. Den formodes at h\xc3\xb8re hjemme i steppe- eller \xc3\xb8rkenagtige plantesamfund med sandet eller gruset jord en smule vinternedb\xc3\xb8r og langvarig t\xc3\xb8rke om sommeren._NEWLINE_Ved Shahrood i Semnan provinsen, Iran vokser den sammen med bl.a. Alm. Berberis, Cikorie, Fennikel, Hjulkrone, Alm. R\xc3\xb8llike, Alm. Syre, Dild, Eng-Gedesk\xc3\xa6g, Glat Lakrids og Lancet-Vejbred.\n_START_SECTION_\nIndholdsstoffer\n_START_PARAGRAPH_\nPlanten indeholder m\xc3\xa6ngder af duftende og biologisk aktive stoffer: 1,8-cineol, acetylkolin, aldehyd, alfa-fellandren, alfa-pinen, alfa-terpinen, alfa-terpineol, anisaldehyd, apiin, ascorbinsyre, beta-farnesen, beta-fellandren, beta-karoten, beta-pinen, beta-sitosterol, beta-terpinen, bornylacetat, campesterol, carvol, caryofyllen, caryofyllen-oxid, cis-beta-farnesen, cumen, delta-3-caren, dipenten, elainsyre, eugenol, farnesol, fytosterin, gamma-terpinen, garvesyre, iso-caryofyllen, kamfen, kolin, limonen, linalool, luteolin, mannit, metylchavicol, myrcen, myrtenol, p-cymen, salicylat, stigmasterol, terpinen-4-ol, terpinolen, thymol, vitamin-B1, vitamin-B2, vitamin-B3, xantofyl og \xc3\xa6terisk olie.'